जिस जमाने च ओह् युनियन दे सैक्रेट्री हे अदूं दा इक झगड़ा पुणे दियें दौं युनियनें च चलदा आवै दा हा, उदा तसफीआ कराने आस्तै उन्दा उत्थैं जाना जरूरी हा। आफिस दी तरफा मिगी उंदे कन्ने जाना पेआ। उत्थैं इक दिनै च ओह् कम्म नेईं मुक्का। असें दौनें गी राती बी उत्थैं रौह्ना पेआ। युनियन दे आफिस इच गै डेरा लाई लेआ। रातीं लेटने कशा पैह्लें उनें अपनी कमीज लुहाई तां में दिक्खेआ बनियान भलेआं छाननी होई गेदी ही। में टिकटिकी लाइयै दिक्खन लगा तां ओह् समझी गे, बोल्ले, "में हून कोई बी नमां कप्पड़ा नेईं खरीददा।" में पुच्छेआ, "की?" आखन लगे, "मिगी मसूस हुन्दा ऐ में हून कुसा बेलै बी टुरदे होना ऐ नांह्-हक्क फजूल-खर्ची की करनी" ? उंदी गल्ल सुनियै मन दुआस होई गेआ, में सोचन लगा क्या आदमी इत्थूं तोड़ी बी नरास होई सकदा ऐ?